b'\n_START_ARTICLE_\nTrump (koer)\n_START_PARAGRAPH_\nTrump (ca 1730 \xe2\x80\x93 ca 1745) oli Inglise kunstniku William Hogarthi mops. Kunstnik kujutas koera mitmel teosel, sealhulgas autoportreel "Painter and his Pug", mis t\xc3\xa4nap\xc3\xa4eval kuulub Tate Gallery kollektsiooni. Teose iseloomustus Tate\'is \xc3\xbctleb: "Hogarthi mopsit\xc3\xb5ugu koer Trump s\xc3\xbcmboliseerib kunstniku enda s\xc3\xb5jakat iseloomu."\n_START_SECTION_\nAjalugu\n_START_PARAGRAPH_\nHogarth pidas elu jooksul mitut mopsi. Nii n\xc3\xa4iteks avaldas ta 1730. aasta detsembris kuulutuse, milles pakkus pool gini vaevatasuks, kui talle tagastatakse koer nimega "Pugg"._NEWLINE_Mopse kujutatakse mitmetel Hogarthi maalidel. \xc3\x9cks varajasi n\xc3\xa4iteid on tema 1730. aastal valminud r\xc3\xbchmaportreel "The Wollaston Family" (mis on 1943. aastast saati laenatud New Walk Museumile Leicesteris. Hogarthi 1732\xe2\x80\x9334 valminud sarja "A Rake\'s Progress" viiendas stseenis, mida tuntakse nime all "Married To An Old Maid" (t\xc3\xa4nap\xc3\xa4eval Sir John Soane\'s Museumis) abiellub mops \xc3\xbchesilmalise koeraga, matkides p\xc3\xb5hiteema pulmastseeni, millel elup\xc3\xb5letaja Tom Rakewell abiellub rikka vanat\xc3\xbcdrukuga._NEWLINE_Arvatakse, et kutsikana on Trump kujutatud Hogarthi 1730. aasta r\xc3\xbchmaportreel "The Fountaine Family" (Philadelphia Museum of Art), kus teiste seas istub kunstikoguja Andrew Fountaine. T\xc3\xa4iskasvanud mops 1738. aasta portreel "The Strode Family" (Tate Gallery) v\xc3\xb5ib samuti olla Trump, ehkki m\xc3\xb5ne allika kohaselt olevat mops kuulunud \xc3\xbchele kujutatutest, kolonel Strode\'ile._NEWLINE_Louis-Fran\xc3\xa7ois Roubiliac kujutas Trumpi terrakotas 1741. aasta paiku, kui ta l\xc3\xb5i terrakotab\xc3\xbcsti Hogarthist endast. L\xc3\xb6sutava Trumpi terrakotakuju reprodutseeriti 1740ndate l\xc3\xb5pus Chelsea portselanis. Selle kipsj\xc3\xa4ljendeid m\xc3\xbc\xc3\xbcdi koos Hogarthi \xc3\xbclej\xc3\xa4\xc3\xa4nud p\xc3\xa4randiga p\xc3\xa4rast tema surma 1762. aastal. Staffordshire\'i keraamik Josiah Wedgwood tegi kujust oma versiooni endale t\xc3\xbc\xc3\xbcpilises musta basaldi tehnikas, kasutades vormi, mille ostis 1774. aastal Richard Parkeri kipsipoest Londonis. Algse terrakotaskulptuuri p\xc3\xa4ris Hogarthi lesk, kelle omandusse see j\xc3\xa4i tema surmani 1790. aastal. 1799. aastal j\xc3\xa4\xc3\xa4dvustati see Samuel Irelandi grav\xc3\xbc\xc3\xbcril, kuid n\xc3\xbc\xc3\xbcdseks on algup\xc3\xa4rand kaotsi l\xc3\xa4inud._NEWLINE_Vananevat Trumpi kujutas Hogarth 1745. aastal maalil "The Painter and his Pug", kus ta istus kunstniku autoportree k\xc3\xb5rval koos molbertiga, mil oli Hogarthi s\xc3\xbcmboolne S-kujuline ilujoon, ning Shakespeare\'i, Swifti ja Miltoni teoste virnaga. (Hogarth alustas t\xc3\xb6\xc3\xb6d teosega juba 1735. aastal, kuid see muutus; algselt oli Hogarth rangemas r\xc3\xb5ivas, kandis parukat ja pildilt puudus koer.) Hogarthi biograafi Ronald Paulsoni hinnangul sisaldub maalis terve rida pildilisi nalju: mops vihjab Hogarthi enda s\xc3\xb5jakusele, koera allegooriline truudus sarnaneb Hogarthi truudusega realistlikule kujutusviisile, ning Hogarthi portreed toetab (s\xc3\xb5na otseses m\xc3\xb5ttes) Inglise kirjanduskaanon._NEWLINE_Hogarth kujutas Trumpi ka 1746. aastal valminud portreel "Captain Lord George Graham in his Cabin" (National Maritime Museum) k\xc3\xb5rvuti Lord George Grahami enda koeraga, kes istub kapteni jalge juures ja paistab lauluga \xc3\xbchinevat. Trump istub tagajalgadel maali paremas servas asuval toolil, peas Grahami parukas, n\xc3\xa4ides lugevat noodilehte, mis lebab veiniklaasile toetudes._NEWLINE_Ehkki Hogarthi kohta kasutati halvustavat h\xc3\xbc\xc3\xbcdnime "Painter Pugg" ("Mopsmaaler"), j\xc3\xa4tkas Hogarth koera kujutamist oma s\xc3\xbcmbolina. 1763. aasta satiirilisel grav\xc3\xbc\xc3\xbcril "The Bruiser" tugines ta 1745. aasta autoportreele Trumpiga. Grav\xc3\xbc\xc3\xbcril "The Bruiser" (mille koopia asub USAs National Gallery of Artis) on Hogarthi portree asendatud satiirik Charles Churchilli omaga, keda kujutatakse purjus karuna, samas kui koer urineerib Churchilli teosele "Epistle", mille ta avaldas Hogarthit kritiseerinud John Wilkesi toetuseks._NEWLINE_Hogarthi kalduvust samastada end oma koeraga ajendas Paul Sandbyt kujutama Hogarthit ennast mopsina 1753. aasta satiirilisel grav\xc3\xbc\xc3\xbcril "Puggs Graces"._NEWLINE_2001. aastal avasid Ian Hislop and David Hockney Hogarthi ja Trumpi kuju, mille autor on skulptor Jim Mathieson, Chiswick High Roadil, Hogarth\'s House\'i l\xc3\xa4histel, kus kunstnik elutses 1749. aastast surmani 1764. aastal.'